ORDE do 25 de febreiro de 2010 sobre a aprobación definitiva da modificación puntual número 22 APR 4-E-O Cuco do Plan Xeral de Ordenación Municipal de Ourense.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 15/03/2010

O Concello de Ourense, conforme o disposto no artigo 85.5º da Lei 9/2002, de ordenación urbanística e protección do medio rural de Galicia, remite o expediente de referencia solicitando a súa aprobación definitiva.
I. Antecedentes.
I.1. O Concello de Ourense dispón actualmente vixente do Plan Xeral de Ordenación Municipal, aprobado definitivamente o 29 de abril de 2003.
I.2. A tramitación da modificación puntual foi a seguinte:
-O 17 de decembro de 2008 a Dirección Xeral de Ordenación do Territorio e Urbanismo informou desfavorablemente a modificación puntual para os efectos do establecido no artigo 85.1º da LOUG.
-O Concello Pleno, en sesión extraordinaria de data 26 de decembro de 2008, aprobou inicialmente a modificación puntual nº 22 (APR 4-E-O Cuco) do PXOM de Ourense.
-Esa aprobación inicial foi publicada nos diarios La Voz de Galicia e La Región o 23 de xaneiro de 2009; e no Diario Oficial de Galicia nº 34, do 18 de febreiro de 2009.
-Durante o prazo de exposición presentáronse 10 escritos de veciños do barrio nos cales se solicita que se solucione o acceso ás súas vivendas.
-O 2 de xaneiro de 2009 a Dirección Xeral de Desenvolvemento Sostible da Consellería de Medio Ambiente e Desenvolvemento Sostible declarou a non necesidade de sometela ao procedemento de avaliación ambiental estratéxica.
-Consta informe favorable da Confederación Hidrográfica do Miño-Sil do Ministerio de Medio Ambiente e Medio Rural e Mariño do 29 de abril de 2009.
-Consta informe favorable da Dirección Xeral de Infraestruturas da CMATI, do 21 de setembro de 2009.
-O Concello Pleno, en sesión ordinaria do 6 de novembro do 2009, aprobou provisionalmente a modificación puntual nº 22 (APR 4-E-O Cuco) do PXOM de Ourense.
II. Análise da modificación puntual e informe.
Nesta mesma data, a Secretaría Xeral de Ordenación do Territorio e Urbanismo, eleva proposta do teor literal seguinte:
II.1. A modificación puntual ten por obxecto a resolución da accesibilidade exterior, modificando o trazado da vía previsto no PXOM para que sexa executable.
O interese público da modificación xustifícase pola necesidade de solucionar axeitadamente as condicións de acceso ás edificacións da área, que co trazado da vía prevista no PXOM e a vía existente acada pendentes arredor do 30%.
II.2. No novo documento aprobado provisionalmente mantéñense os parámetros da ficha do PXOM, incluída a limitación de altura máxima de B+2.
A modificación limítase a dous aspectos:
-A corrección da vía establecida no PXOM modificando o seu entroncamento coa avda. Buenos Aires nun lugar executable.
-A inclusión dentro do sistema xeral dunha rotonda que posibilita a súa conexión coa vía existente e coas futuras vías que se desenvolverán polo plan especial.
III. Resolución.
Visto canto antecede,
resolvo:
Aprobar definitivamente a modificación puntual nº 22 APR 4-E-O Cuco do Plan Xeral de Ordenación Municipal do Concello de Ourense, ao abeiro do establecido no artigo 85.5º a) da LOUG.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Notifíquese esta orde ao concello e publíquese no Diario Oficial de Galicia.
Santiago de Compostela, 25 de febreiro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas